拿姆批評拜仁用錯甘美治 巴塞乘勢搶人
2024年04月29日 16:02
東網電視
更多新聞短片
甘美治考慮離開拜仁慕尼黑。(Getty Images)
德國國腳甘美治今季喺拜仁慕尼黑改踢右閘,雖然仍係球隊骨幹,但光芒明顯被掩蓋,據報呢位29歲球星亦唔甘心「屈就」,唔排除夏天離隊。德國名將拿姆日前公開批評拜仁「用錯」甘美治,傳聞巴塞隆拿準備乘虛而入搶人。
甘美治係中場出身,不過今季被安排踢右閘,引起呢位德國國腳不滿。當年同樣以多才多藝見稱嘅拿姆就話:「一間球會點可以令自己嘅主將陷入呢個情況?我認為甘美治就係一個中場,雖然佢證明自己一樣勝任右閘,但踢中場先可以完全發揮佢嘅威力。」
據西班牙傳媒報道,日前宣布續教巴塞隆拿嘅沙維,視甘美治為夏天重點收購目標,佢同拜仁合約只剩1年,有望用3,500萬歐元嘅「低價」收購。除巴塞隆拿之外,英超車路士同法甲巴黎聖日耳門,據報亦對甘美治虎視眈眈。